Die Pos | Letters | Zuma oor aanvalle gekonfronteer
Zuma oor aanvalle gekonfronteer
10 November 2017 l Ons lesers skryf... l Views: 10 l 3 months ago
Dit wil blyk of president Jacob Zuma net 'n dowe oor draai oor plaasmoorde.
Dr. Pieter Groenewald: VF Plus-leier, skryf:
Pres. Jacob Zuma is omring met lyfwagte en is daarom nie bewus van die ware omvang van misdaad in Suid-Afrika nie.
Dit is die rede waarom ek die president gekonfronteer het met die harde werklikheid van die wreedheid van plaasaanvalle en –moorde.
Ek het ook met vraetyd in die parlement aan die president gevra of hy 'n ervare en kundige persoon as nasionale polisiekommissaris sal aanstel wat uit die geledere van die polisie kom, en of dit 'n aanstelling op meriete sal wees of weer 'n politieke aanstelling soos die geval sedert 1999 was.
Ek het daarna ook gevra of die president bewus is van die "ongemaklike waarheid" rondom die wreedheid wat met plaasaanvalle en –moorde gepaard gaan.
"Is die president bewus daarvan dat misdadigers elektriese bore gebruik om gate in hul slagoffers se voete en bene te boor? Is hy bewus daarvan dat slagoffers met warmgemaakte ysters gebrand word?" was van my vrae.
"Is hy bewus daarvan dat misdadigers kokende water oor hul slagoffers gooi en in hul kele afgooi?
Hierdie ongemaklike waarheid is die werklikheid rondom plaasmoorde. Misdaad is besig om buite beheer te raak en daarom moet die regte kommissaris nou aangestel word.